એવું નથી કે ગુજરાતી ભાષાનો પ્રયોગ ન કરવાનો ટ્રેન્ડ માત્ર અંગ્રેજી માધ્યમમાં ભણેલા લોકોમાં જ છે. હાલ સ્થિતિ એવી છે કે, ઑફિસ કે કંપનીઓમાં સિક્યોરિટી ગાર્ડથી લઈને મેનેજર સુધીની વ્યક્તિ હિન્દીને જ પ્રાધાન્ય આપે છે. જેથી ગુજરાતીમાં વાત કરવાની ઇચ્છા ધરાવતી વ્યક્તિ પણ કમને હિન્દીમાં જ વાત કરતી થઈ છે. અમદાવાદમાં લૉનો અભ્યાસ કરતાં જનાર્દન જોશી કહે છે , “હું જે કૉચિંગ ક્લાસમાં જાઉં છું ત્યાં મોટાભાગના વિદ્યાર્થીઓ હિન્દીમાં જ વાત કરે છે. અજાણ્યા હોય તો ઠીક પરંતુ તેમને જાણ થાય કે સામેવાળી વ્યક્તિ ગુજરાતની છે છતાં તેઓ હિન્દીમાં જ વાત ચાલુ રાખશે. આ સ્થિતિમાં એક સામાન્ય યુવાનને બહાર ગુજરાતીમાં વાતની શરૂઆત કરવાનો સંકોચ થાય તે સ્વાભાવિક છે.”